‘SA moet Zuma respekteer,’ sê Swazi-koningPres. Jacob Zuma. Foto: Governmentza/Flickr Die wedersydse bewondering het begin toe Mswati Zuma se politieke opponente gekap het omdat hulle Zuma nie respek betoon nie. “Vir Swazi’s is dit baie ontstellend as ŉ leier onderbreek word wanneer hy sy staatsrede lewer. Ons was baie ongelukkig oor wat gebeur het gedurende pres. Zuma se afgelope staatsrede,” het hy gesê. “Die staatsrede kan nie deur almal gelewer word nie, net deur die een wat in die leierskapsposisie staan. Ons verwag dat die leier ondersteun word in hierdie taak.” Tydens Zuma se laaste twee staatredes het opposisiepartye, hoofsaaklik die EFF, uit die parlement gestap. Persone wat uitgestap het, het gesê hulle doen dit uit protes teen Zuma se “kriminele” misbruik van staatsgeld om sy private woning in Nkandla op te gradeer. In Swaziland is georganiseerde politieke opposisie teen koninklike heerskappy sedert 1973 verbied. “Ons het gehoor daar is ŉ voortslepende hofsaak in Suid-Afrika, maar die president het om verskoning gevra vir enige foute wat dalk gemaak is,” het Mswati gesê. Mswati het 15 vroue en volgens ŉ onlangse berig deur National Geographic woon hy in 13 paleise. Die koste van die geboue en instandhouding van die koninklike wonings is by die nasionale begroting ingesluit. Zuma het geglimlag terwyl Mswati hom geloof het en sy kop instemmend geknik toe Mswati Zuma se politieke opponente oor die kole haal. Toe Zuma ná Mswati ŉ toespraak lewer, het hy gesê hy sal Mswati se boodskap terugneem na Suid-Afrika. “Jy het aangedui dat om vrede te bewerkstellig, ŉ mens respek moet toon. Dankie vir jou wyse woorde en ek hoop die hele Suid-Afrika het geluister en het jou goed gehoor. Ek hoop hulle neem jou advies ter harte,” het hy gesê. Die amptelike rede vir Zuma se besoek was om veranderinge te bespreek in die Suider-Afrikaanse doeane-unie wat bestaan uit Swaziland, Suid-Afrika, Botswana, Lesotho en Namibië. Zuma het Botswana en Namibië reeds besoek om die veranderinge met dié lande se leiers te bespreek en het vandeesweek gesê dat hy ŉ besoek aan Lesotho sal reël.